b'\n_START_ARTICLE_\nGustav Jallajas\n_START_PARAGRAPH_\nGustav Jallajas (29. detsember 1875 Kastre-V\xc3\xb5nnu vald, Tartumaa \xe2\x80\x93 11. veebruar 1944 N\xc3\xb5mme) oli Eesti postiametkonna juht 3. septembrist 1924 kuni 1940. aastani ja 1941. aastast kuni 16. maini 1942._NEWLINE_Ta l\xc3\xb5petas 1903. aastal Peterburi elektrotehnika instituudi._NEWLINE_Gustav Jallajas teenis alates 1896. aastast Vene riigiteenistuses posti, telegraafi ja telefoni alal Vilnos, Kurskis ja Turkestanis. 1920. aastal saabus ta Eestisse ja nimetati sama aasta 30. septembril Postivalitsuse direktori abiks. 20. juunil 1934 m\xc3\xa4\xc3\xa4ras Vabariigi Valitsus ta Riigi Ringh\xc3\xa4\xc3\xa4lingu juhataja ajutiseks kohustet\xc3\xa4itjaks. Sellel ametikohal oli ta kuni 10. septembrini 1934, mil Riigivanem m\xc3\xa4\xc3\xa4ras Riigi Ringh\xc3\xa4\xc3\xa4lingu juhatajaks Friedrich Olbrei._NEWLINE_Gustav Jallajas oli abielus Franziska-Isabella Jallajasega (1887 \xe2\x80\x93 23. jaanuar 1932).'